(ທ່ານຫວາງເວີນຖຽນ ເອກອັກຄະລັດຖະທູດ ສປຈີນ ປະຈຳ ສປປ ລາວ ຂຽນບົດອວຍພອນການຄົບຮອບ 57 ປີຂອງສາຍພົພວັນທາງການທູດລະຫວ່າງຈີນ-ລາວໃ)
ວັນທີ 25 ເມສາ 1961 ຖືເປັນວັນໜຶ່ງທີ່ໜ້າຈາລຶກໄວ້ໃນປະຫວັດສາດການພົວພັນລະຫວ່າງສອງປະເທດຈີນ-ລາວ ເຊິ່ງເປັນມື້ທີ່ການນຳສອງປະເທດໄດ້ທຳການຕົກລົງຄັ້ງປະຫວັດສາດດ້ວຍສາຍຕາຍຸດທະສາດອັນຍາວໄກແລະສະຕິປັນຍາທາງການເມືອງທີ່ໂດດເດັ່ນເພື່ອສ້າງການພົວພັນທາງການທູດ, ອັນໄດ້ໄຂສັງກາດໃໝ່ແຫ່ງມິດຕະພາບແລະການໄປມາຫາສູ່ກັນລະຫວ່າງປະຊາຊົນສອງປະເທດ. ຕະຫຼອດໄລຍະ 57 ປີມານີ້, ມິດຕະພາບອັນເປັນມູນເຊື້ອລະຫວ່າງຈີນ-ລາວໄດ້ທົນຕໍ່ການທົດສອດແຫ່ງການປ່ຽນແປງຂອງຍຸກສະໄໝແລະການປ່ຽນແປງຂອງສະຖານະການໂລກ, ຜູກພັນກັນດ້ວຍຄວາມຈິງໃຈ ຊ່ວຍຊູຍູ້ໜູນເຊິ່ງກັນແລະກັນ, ໄດ້ສ້າງເປັນແບບຢ່າງຖານບ້ານໃກ້ເຮືອນຄຽງທີ່ດີຕໍ່ກັນທີ່ຕ່າງຝ່າຍຕອາງໄດ້ຮັບຜົນປະໂຫຍດດ້ວຍການກະທຳຕົວຈິງ. ປະຈຸບັນ, ການພົວພັນຈີນ-ລາວພວມຢູ່ໃນໄລຍະດີທີ່ສຸດໃນປະຫວັດສາດ, ໄດ້ຈໍ່ຕົວເປັນສະຖານະການພັດທະນາຢ່າງຮອບດ້ານ, ໃນຫຼາຍລະດັບ ແລະໃນຂົງເຂດທີ່ກວ້າງຂວາງ.
ຄວາມໄວ້ເນື້ອເຊື່ອໃຈເຊິ່ງກັນແລະກັນທາງການເມືອງໄດ້ຍົກສູງຂຶ້ນເລື້ອຍໆ. ຈີນ-ລາວ ເປັນປະເທດສັງຄົມນິຍົມທີ່ນຳພາໂດຍພັກກອມມູນິດ, ມີອຸດົມການເຊັ່ນດຽວກັນ, ເສັ້ນທາງພັດທະນາກໍ່ຄ້າຍຄືກັນ, ອະນາຄົດແລະຊາຕາກຳມີການຜູກພັນກັນ. ການນຳສອງພັກແລະລັດຖະບານສອງປະເທດໄດ້ຮັກສາການພົບປະປະຈຳປີເປັນເວລາດົນນານມາ, ໄດ້ກຳກັບສະພາບລວມແຫ່ງການພົວພັນຈີນ-ລາວຈາກຄວາມສູງຍຸດທະສາດຕະຫຼອດມາ ແລະໄດ້ວາງແຜນຜັງໃຫ້ແກ່ການພັດທະນາການພົວພັນສອງປະເທດໃນອະນາຄົດຈາກດ້ານກວມລວມ. ເດືອນພະຈິກ 2017, ທ່ານສີຈິ້ນຜິງ ເລຂາທິການໃຫຍ່ສູນກາງພັກກອມມູນິດຈີນ ປະທານປະເທດຈີນໄດ້ຢ້ຽມຢາມ ສປປ ລາວຢ່າງສຳເລັດຜົນ, ໄດ້ຮ່ວມກັບທ່ານບຸນຍັງ ວໍລະຈິດ ເລຂາທິການໃຫຍ່ສູນກາງພັກປະຊາຊົນປະຕິວັດລາວ ປະທານປະເທດ ສປປ ລາວວາງແຜນຜັງອັນຍິ່ງໃຫຍ່ແຫ່ງການພັດທະນາການພົວພັນຈີນ-ລາວໃນຍຸກໃໝ່, ເປັນເອກກະສັນກັນເຫັນດີສ້າງປະຊາຄົມຮ່ວມຊາຕາກຳຈີນ-ລາວທີ່ມີຄວາມໝາຍຍຸດທະສາດຢ່າງໝັ້ນແກ່ນ, ຊຸກຍູ້ການພົວພັນຄູ່ຮ່ວມມືຍຸດທະສາດຮອບດ້ານຈີນ-ລາວທີ່ຕ່າງໄວ້ເນື້ອເຊື່ອໃຈກັນ ຕ່າງຊ່ວຍເຫຼືອເຊິ່ງກັນແລະກັນ ແລະໄດ້ຮັບຜົນປະໂຫຍດຮ່ວມກັນຂຶ້ນສູ່ລະດັບສູງໃໝ່.
ການເຊື່ອມຕໍ່ກັນດ້ານຍຸດທະສາດນັບມື້ນັບເພີ່ມທະວີຂຶ້ນ. ຂໍລິເລີ່ມ "ໜຶ່ງແລວ ໜຶ່ງເສັ້ນທາງ" ຂອງຈີນ ແລະຍຸດທະສາດ "ຫັນຈາກປະເທດທີ່ບໍ່ມີທາງອອກສູ່ທະເລເປັນປະເທດເຊື່ອມຕໍ່ກັບບັນດາປະເທດອາຊຽນ"ຂອງລາວມີລັກສະນະຄ້າຍຄືກັນ, ການນຳສອງປະເທດເຫັນດີຖືເສັ້ນທາງລົດໄຟຈີນ-ລາວເປັນພື້ນຖານ, ຮ່ວມກັນສ້າງລະບຽງເສດຖະກິດຈີນ-ລາວ ທີ່ທາງພາກເໜືອເລີ່ມຈາກແຂວງຢຸນນານຈີນລົງໄປເຖິງພາກໃຕ້ຂອງລາວ. ປັດຈຸບັນ, ໂຄງການເສັ້ນທາງລົດໄຟຈີນ-ລາວພວມດຳເນີນໄປຢ່າງສະດວກ. ໂຄງການດາວທຽມຈີນ-ລາວ ໄດ້ຢູ່ໃນໄລຍະໝູນເດີນແລະຄຸ້ມຄອງບໍລິຫານ, ແລະໄດ້ເປີດການບໍລິການດ້ານໂທລະຄົມດາວທຽມ, ໂທລະພາບດາວທຽມແລະໂຄລະຄົມມະນາຄົມທາງໜ້າດິນ. ໂຄງການເຄື່ອນໄຟຟ້ານ້ຳຕົກ ແລະໂຄງການສົ່ງໄຟຟ້າຫຼາຍຄົງການພວມກໍ່ສ້າງຢູ່, ອັນໄດ້ຜ່ອນຄາຍບັນຫາຂາດເຂີນພະລັງໄຟຟ້າຂອງລາວ, ພວມຊ່ວຍປະເທດລາວບັນລຸເປົ້າໝາຍພັດທະນາທີ່ຖືເອົາການຜະລິດພະລັງງານໄຟຟ້າເປັນພື້ນຖານໃນການ ພັດທະນາເສດຖະກິດແຫ່ງຊາດ.ການສ້າງສ້າເຂດຮ່ວມມືເສດຖະກິດບໍ່ຫານ-ບໍ່ເຕັນແລະເຂດພັດທະນາໄຊເສດຖາວຽງຈັນພວມກ້າວໄປໜ້າຢ່າງໜັກແໜ້ນ ເຊິ່ງວິສາຫະກິດແລະອົງການຈັດຕັ້ງຫຼາຍແຫ່ງໄດ້ເຂົ້າປະຈຳຢູ່ໃນເຂດດັ່ງກ່າວ, ອັນໄດ້ຊ່ວຍປະເທດລາວບັນລຸການຍົກລະດັບຂະແໜງການ, ດຶງດູດທຶນຕ່າງປະເທດ, ຊຸກຍູ້ການປະກອບອາຊີບ ແລະນຳພາວິສາຫະກິດຂະໜາດກາງແລະນ້ອຍພັດທະນາໄປ. ປັດຈຸບັນ ພາກສ່ວນຕ່າງໆຂອງສອງປເທດພວມເລັ່ງລັດການຜັນຂະຫຍາຍຄວາມຮັບຮູ້ທີ່ເປັນເອກະພາບກັນຂອງການນຳສອງປະເທດ, ບັນລຸການພັດທະນາແບບຕ່າງຝ່າຍຕ່າງໄດ້ຮັບຜົນປະໂຫຍດໂດຍຜ່ານຈາກການເພີ່ມທະວີການເຊື່ອມຈອດກັນດ້ານຍຸດທະສາດ.
ການຮ່ວມມືຢ່າງຕິດແທດຕົວຈິງສືບຕໍ່ລົງເລິກໄປ. ການຮ່ວມມືຢ່າງຕິດແທດຕົວຈິງລະຫວ່າງຈີນ-ລາວໄດ້ຍຶດໝັ້ນຫຼັກການສະເໝີພາບ ແລະຕ່າງຝ່າຍຕ່າງມີຜົນປະໂຫຍດຕະຫຼອດມາ, ຈີນຊົມເຊີຍລາວທີ່ໄດ້ຮັບໂອກາດພັດທະນາໄປຄຽງຄູ່ກັບການພັດທະນາເສດຖະກິດຢ່າງວ່ອງໄວຂອງຈີນ. ປັດຈຸບັນ, ຈີນໄດ້ກາຍເປັນປະເທດລົງທຶນຫຼາຍທີ່ສຸດ ແລະຄູ່ການຄ້າໃຫຍ່ອັນອັນທີ 2 ຂອງລາວ. ປີ 2017 ການຄ້າລະຫວ່າງສອງຝ່າຍບັນລຸ 3 ຕື້ 2 ແສນໂດລາສະຫະລັດ, ເພີ່ມຂຶ້ນຫຼາຍກວ່າປີ 2016 28,6%, ອັດຕາເພີ່ມເປັນທີ 2 ໃນບັນດາປະເທດອາຊຽນ; ການຄ້າຂາອອກຈີນຂອງສິນຄ້າລາວກໍ່ເພີ່ມຂຶ້ນເລື້ອຍໆ, ເຂົ້າສານ, ກາເຟ, ໝາກກ້ວຍ, ໝາກໂມແລະຜະລິດຕະພັນກະສິກຳທີ່ປອດສານພິດຕ່າງໆໄດ້ວາງຂາຍຢູ່ໃນຊຸບເບີມາເກັດແລະຮ້ານຄ້າທາງອິນເຕີແນັດຂອງຈີນ. ການລົງທຶນໂດຍກົງທີ່ບໍ່ແມ່ນປະເພດການທະນາຄານຂອງຈີນຕໍ່ລາວບັນລຸ 1 ຕື້ 380 ລ້ານໂດລາສະລັດ, ເພີ່ມຂຶ້ນຫຼາຍກວ່າໄລຍະດຽວກັນ 139,1%, ອັດຕາເພີ່ມເປັນອັນທີ 1 ໃນບັນດາປະເທດອາຊຽນ. ປະຈຸບັນ, ຈີນລົງທຶນໂດຍກົງຢູ່ລາວ ນັບລວມກັນແລ້ວຫຼາຍກວ່າ 6 ຕື້ 100 ລ້ານໂດລາສະຫະລັດ, ອັນໄດ້ຊຸກຍູ້ຂະແໜງການພະລັງງານໄຟຟ້ານ້ຳຕົກ, ບໍ່ແຮ່, ການບໍລິການ, ການຄ້າ ແລະຂະແໜງການອື່ນໆພັດທະນາຢ່າງໃຫຍ່ຫຼວງ. ຈີນຍັງໄດ້ເພີ່ມທະວີການຊ່ວຍເຫຼືອດ້ານເສດຖະກິດຕໍ່ປະເທດລາວ, ໃນຫຼາຍປີມໍ່ໆມານີ້ ໄດ້ສ້າງໂຄງການຊ່ວຍເຫຼືອຊີວິດການເປັນຢູ່ຂອງປະຊາຊົນຈຳນວນໜຶ່ງຂຶ້ນເຊັ່ນ: ໂຮງໝໍ, ເສັ້ນທາງ, ໂຮງຮຽນ ແລະອື່ນໆ, ອັນໄດ້ຊຸກຍູ້ການພັດທະນາເສດຖະກິດສັງຄົມຂອງປະເທດລາວ.
ການແລກປ່ຽນດ້ານບຸກຄະລາກອນ ແລະວັດທະນະທຳມີຄວາມແໜ້ນແຟ້ນຂຶ້ນຕື່ມ. ຈີນ-ລາວມີພູຜາສາຍນ້ຳຕິດຈອດກັນ. ແມ່ນ້ຳລ້ານຊ້າງ-ແມ່ນ້ຳຂອງໄດ້ຮັດແໜ້ນການພົວພັນລະຫວ່າງປະຊາຊົນສອງປະເທດ. ປັດຈຸບັນ ຢູ່ລະຫວ່າງຈີນ-ລາວ ມີເສັ້ນທາງການບິນ 10 ເສັ້ນ, ແຕ່ລະອາທິດມີຖ້ຽວບິນໄປມາຫາກັນ 69 ຖ້ຽວ. ນັກທ່ອງທ່ຽວຈີນໄປທ່ຽວຢູ່ລາວເພີ່ມຂຶ້ນຄູ່ປີ, ປີກາຍນີ້ບັນລຸເຖິງ 7 ແສນ 6 ໝື່ນເທື່ອຄົນ. ຈີນໄດ້ກາຍເປັນປະເທດ ທີ່ເລືອກກ່ອນໝູ່ສຳລັບນັກສຶກສາລາວ ໄປຮຽນຢູ່ຕ່າງປະເທດ. ນັບມາຮອດປີ 2017, ນັກສຶກສາລາວທີ່ຮຽນຢູ່ຈີນທີ່ໄດ້ຮັບທຶນສຶກສາຈາກລັດຖະບານຈີນບັນລຸ 3416 ຄົນ. ຢູ່ລາວກໍ່ເກີດມີກະແສມັກຮຽນພາສາຈີນ. ສະຖາບັນຂົງຈື້ຂອງມະຫາວິທະຍາໄລແຫ່ງຊາດລາວ, ມະຫາວິທະຍາໄລຊູໂຈ່ວຂອງປະເທດລາວ ໄດ້ກາຍເປັນເວທີໃໝ່ແຫ່ງການແລກປ່ຽນກັນດ້ານວັດທະນະທຳ ແລະການສຶກສາລະຫວ່າງສອງປະເທດ. ວິທະຍຸ FM93 ຂອງວິທະຍຸສາກົນແຫ່ງປະເທດຈີນ (CRI) ໄດ້ຮັບຄວາມນິຍົມຊົມຊອບຈາກຜູ້ຟັງລາວ,ໄດ້ລາຍງານຂ່າວຄາວລະຫວ່າງສອງປະເທດ, ກາຍເປັນສື່ກາງທາງຈິດໃຈລະຫວ່າງປະຊາຊົນສອງປະເທດ. ຮູບເງົາເລື່ອງ ດອກຈຳປາບານ ທີ່ເປັນຮູບເງົາເລື່ອງທຳອິດ ທີ່ຈີນ-ລາວຮ່ວມມືກັນຖ່າຍທຳນັ້ນໄດ້ສາຍອອກຢ່າງສຳເລັດຜົນ, ເພງ ອີຕ້າຍອີລູ ທີ່ຮ້ອງໂດຍນັກຮ້ອງຊື່ດັງຂອງລາວ ໄດ້ຮັບຄວາມນິຍົມຊົມຊອບຈາກແຟນເພງນັບເປັນຫຼາຍສິບລ້ານຄົນ! ເຫັນວ່າ ມາຮອດຊູ່ມື້ນີ້ ມິດຕະພາບຈີນ-ລາວໄດ້ຊາບຊືມເຂົ້າໃນຊີວິດຂອງປະຊາຊົນສອງປະເທດແລ້ວ.
ຈ້ອງມອງເບິ່ງອະນາຄົດ, ກອງປະຊຸມໃຫຍ່ຄັ້ງທີ 19 ຂອງພັກກອມມູນິດຈີນໄດ້ເປີດຂະບວນໃໝ່ໃຫ້ແກ່ການປະຕິຮູບ ແລະໄຂປະຕູສູ່ພາຍນອກຂອງຈີນ, ແລະໄດ້ເລີ່ມຕົ້ນນະໂຍບາຍການຕ່າງປະເທດຈີນໃນຍຸກໃໝ່. ໃນຖານະເປັນຜູ້ກໍ່ສ້າງການພົວພັນສາກົນແບບໃໝ່ທີ່ຖືການຮ່ວມມືກັນ ແລະໄດ້ຮັບຜົນປະໂຫຍດຮ່ວມກັນເປັນເນື້ອໃນໃຈກາງ ແລະຜູ້ປົກປັກຮັກສາລະບົບການຄ້າເສລີທົ່ວໂລກ, ຈີນຈະສືບຕໍ່ຊູທຸງແຫ່ງມິດຕະພາບ, ການພັດທະນາ, ຮ່ວມມືກັນແລະໄດ້ຮັບຜົນປະໂຫຍດຮ່ວມກັນ, ດ້ວຍແນວຄິດທີ່ພ້ອມກັນພັດທະນາ, ສ້າງຜົນປະໂຫຍດນຳກັນ, ຮ່ວມກັບປະເທດຕ່າງໆເຊິ່ງລວມທັງ ສປປ ລາວ ປະກອບສ່ວນອັນໃໝ່ທີ່ໃຫຍ່ຫຼວງກວ່າເກົ່າເຂົ້າໃນສັນຕິພາບແລະການພັດທະນາຂອງໂລກ. ພວກເຮົາມີຄວາມໝັ້ນໃຈ ແລະຄວາມຄອງຄອຍອັນເຕັມປ່ຽມຕໍ່ອະນາຄົດອັນດີງາມ ແຫ່ງການຮ່ວມມືຢ່າງມິໄມຕີຈິດມິຕະພາບລະຫວ່າງຈີນ-ລາວ. ພວກເຮົາຈະສືບຕໍ່ຍຶດຖືທັດສະນະການຕ່າງປະເທດທີ່ "ສະໜິດສະໜົມກັນ, ຈິງໃຈຕໍ່ກັນ, ໃຫ້ຜົນປະໂຫຍດແກ່ກັນ ແລະມີຄວາມໂອບເອື້ອຍອາລີເຊິ່ງກັນແລະກັນ", ເປັນເພື່ອນບ້ານທີ່ດີ, ສະຫາຍທີ່ດີ, ເພື່ອນທີ່ດີ ແລະໝູ່ຄູ່ທີ່ດີຂອງລາວຈົນເທົ່າໃດໆ.